《送蔡参政入蜀》
明代·詹同

东吴霖雨佐，西蜀使星明。木落黄牛庙，云开白帝城。

邦交修玉帛，宾礼会簪缨。陆贾无装赠，扬雄有赋名。

词源流峡水，诗笔发天声。邛竹临风看，巴船载雪行。

锦官谈旧俗，金节促归程。圣主龙颜望，慈亲鹤发生。

凤池邀阁老，马首出郊迎。

作者简介：徽州府婺源人，初名书，字同文。元末以茂才异等举，除郴州学正。陈友谅用为翰林学士承旨。朱元璋下武昌，召为国子博士，赐名同。官至吏部尚书兼学士承旨，与宋濂等修《日历》，为总裁官。书成，致仕。卒谥文敏。有《天衢吟啸集》、《海岳涓埃集》。